b'\n_START_ARTICLE_\nJaponsko morje\n_START_PARAGRAPH_\nJaponsko morje je robno morje, ki se razprostira med Japonskim oto\xc4\x8djem, otokom Sahalin, korejskim polotokom in Rusijo. Japonsko oto\xc4\x8dje ga lo\xc4\x8di od Tihega oceana. Meji na Japonsko, Severno Korejo, Ju\xc5\xbeno Korejo in Rusijo. Zaradi zaprtosti skoraj nima plime. V morju ni ve\xc4\x8djih otokov, zalivov ali rtov, nima niti ve\xc4\x8djih rek, ki bi prispevale sladko vodo. Je zelo visoko produktivno morje, saj ima visoko koncentracijo raztopljenega kisika, kar omogo\xc4\x8da ribarjenje. Trgovsko ni zelo pomembno, predvsem zaradi politi\xc4\x8dnih trenj v regiji. Na najglobljem delu je globoko 3.742 m, povpre\xc4\x8dna globina pa zna\xc5\xa1a 1.350 m. Njegova povr\xc5\xa1ina je pribli\xc5\xbeno 1.000.000\xc2\xa0km\xc2\xb2. Slanost morja niha med 12 promili in 34 promili, s \xc4\x8dimer je tudi manj slano od oceana._NEWLINE_V Evropi, Rusiji, na Kitajskem in Japonskem se imenuje Japonsko morje (\xe6\x97\xa5\xe6\x9c\xac\xe6\xb5\xb7), v Severni Koreji Vzhodno korejsko morje (\xec\xa1\xb0\xec\x84\xa0\xeb\x8f\x99\xed\x95\xb4 Chos\xc5\x8fn Tonghae), v Ju\xc5\xbeni Koreji pa Vzhodno morje (\xeb\x8f\x99\xed\x95\xb4 Donghae) .\n_START_SECTION_\nZgodovina\n_START_PARAGRAPH_\nMorje je stoletja varovalo Japonsko pred invazijami, predvsem pred Mongoli. Evropejci so prispeli \xc5\xa1ele v 18. stoletju. Rusija je izvedla ekspedicijo na Sahalin in Japonsko oto\xc4\x8dje med leti 1733-1743, kasneje pa so sledile \xc5\xa1e francoska, dve britanski, dve ruski in ameri\xc5\xa1ka ekspedicija, ki so raziskale okolico, narisale zemljevide, preu\xc4\x8devale podnebje, morje, biologijo, ipd. Japonska je z raziskovanjem za\xc4\x8dela \xc5\xa1ele leta 1915._NEWLINE_Med leti 1848 in 1892 so v morju delovale ameri\xc5\xa1ke in francoske kitolovke. Najve\xc4\x8dje \xc5\xa1tevilo ladij je bilo okoli 150 takoj na za\xc4\x8detku, kasneje pa manj. Lovili so predvsem severnopacifi\xc5\xa1kega kita in kita grbavca.\n_START_SECTION_\nGeografija in geologija\n_START_PARAGRAPH_\nJaponsko morje ob\xc4\x8dasno ni bilo povezano s Tihim oceanom. Pojavilo se je v zgodnjem miocenu in se po\xc4\x8dasi odpiralo tako, da je bila Japonska razdeljena na sever in jug, preko kopenskih mostov pa povezana s celino (glej galerijo spodaj). \xc5\xa0ele v poznem miocenu je orogeneza oblikovala severovzhod oto\xc4\x8dja. Danes ga omejuje korejski polotok, Kju\xc5\xa1u, Hon\xc5\xa1u, Hokaido, Sahalin in celinska Rusija. Z drugimi morji je povezano preko korejske o\xc5\xbeine, o\xc5\xbeine Kanmon med Kju\xc5\xa1ujem in Hon\xc5\xa1ujem, o\xc5\xbeine Cugaru med Hon\xc5\xa1ujem in Hokaidom, o\xc5\xbeine La P\xc3\xa9rouse med Hokaidom in Sahalinom ter tartarske o\xc5\xbeine med Sahalinom in celino._NEWLINE_Povr\xc5\xa1ina morja je okoli 978.000 kvadratnih kilometrov, povpre\xc4\x8da globina 1.752 metrov, najve\xc4\x8dja globina pa 3.742 metrov. Dol\xc5\xbeina obale je 7.600 km, najve\xc4\x8d z Rusijo. Razdeljeno je na bazen Jamato na jugovzhodu, japonski bazen (oceanski izvor, najgloblji na severu in bazen Cu\xc5\xa1ima na jugozahodu. Oceanska polica na vzhodu je \xc5\xa1iroka, ob korejski obali pa samo 30 kilometrov._NEWLINE_Japonsko obalo sestavljajo grebeni celinskega izvora, sestavljeni iz granita, bazalta, riolita in andezita. Dno morja je neenakomerno, prekrito z vulkansko kamnino, medtem ko je drugje oceanskega izvora.\n_START_SECTION_\nPodnebje\n_START_PARAGRAPH_\nZa podnebje je zna\xc4\x8dilna topla voda in monsunski vetrovi, ki v kombinaciji pomenita veliko izhlapevanja, predvsem med oktobrom in marcem, ko prina\xc5\xa1a suh in hladen zrak, ki povzro\xc4\x8da obilne padavina na zahodu Japonske, valove do 10 metrov (erozija zahodne obale). Najni\xc5\xbeje povpre\xc4\x8dne temperature so v januarju -20 \xc2\xb0C na severu in 5 \xc2\xb0C na jugu. Severna \xc4\x8detrtina morja je 4-5 mesecev zamrznjena. Poleti se vetrovi pole\xc5\xbeejo, proti celini zapiha vla\xc5\xbeen, topli veter. Najvi\xc5\xa1je povpre\xc4\x8dne temperature so v avgustu 15 \xc2\xb0C na severu in 25 \xc2\xb0C na jugu. Padavine nara\xc5\xa1\xc4\x8dajo od 310-500 mm na severozahodu do 1.500-2.000 mm na jugovzhodu.\n_START_SECTION_\nHidrologija\n_START_PARAGRAPH_\nTokovi kro\xc5\xbeijo v nasprotni smeri urinega kazalca. Kuro\xc5\xa1io, tok Cu\xc5\xa1ima in vzhodnokorejski tok prina\xc5\xa1ajo toplo, slano vodo iz juga. Zdru\xc5\xbeijo se v tok Cugaru, ki zapusti morje pri o\xc5\xbeini Cugaru. Del toplega toka hrani tok Soja, ki zapu\xc5\xa1\xc4\x8da morje na severu v o\xc5\xbeini La P\xc3\xa9rouse v Ohotsko morje. Povratni tok sestavljajo tok Liman, severnokorejski tok in osrednjejaponski morski tok, ki prina\xc5\xa1ajo sve\xc5\xbeo in hladno vodo ob azijskem kontinentu na jug. Temperaturne razlike med vzhodno in zahodno obalo so najve\xc4\x8dje pozimi, ko je temperatura vode ob zahodni obali 0 \xc2\xb0C, na vzhodni pa okoli 5 \xc2\xb0C, poleti pa so zanemarljive, okoli 18-20 \xc2\xb0C na severu in 25-27 \xc2\xb0C na jugu._NEWLINE_Zelo malo rek se zliva v morje. Med najve\xc4\x8djimi so Tumen, Rudnaja, Samarga, Partizanskaja in Tumnin, pa tudi \xc5\xa1tiri najve\xc4\x8dje japonske reke \xc5\xa0inano, I\xc5\xa1ikari, Agano in Mogami. Izhlapevanje in pritok iz rek predstavlja samo celotne izmenjave vode, preostalo so morski tokovi._NEWLINE_Amplituda plime je 3 metre pri korejski o\xc5\xbeini, pri severnokorejski obali pa upade \xc5\xbee na 0,5 metra. Zaradi lijakaste oblike je pove\xc4\x8dana v tartarski o\xc5\xbeini (2,5 metra)._NEWLINE_Voda je bogata s kisikom, saj dosega nasi\xc4\x8denje 95p% ri povr\xc5\xa1ju.\n_START_SECTION_\nGospodarstvo\n_START_PARAGRAPH_\nRibolov je glavna gospodarska dejavnost v Japonskem morju, lovijo heringe, sardine in modroplavutega tuna, v sredini morja tudi lignje, na severu pa lososa. Razvita je tudi pridelava morske trave. Potrebe po morjih za ribolov so tudi vir teritorialnih vpra\xc5\xa1anj med dr\xc5\xbeavami. Legenda o skali Hej\xc5\xa1i je japonska ribi\xc5\xa1ka legenda. Ko je neko\xc4\x8d hering izginil, je stara vila vrgla stekleni\xc4\x8dko \xc4\x8darobne vode v morje in hering se je vrnil. Stekleni\xc4\x8dka se je zataknila na morskem dni in se spremenila v kamen, ki je postal upodobitev japonskega boga morja._NEWLINE_Vladivostok je baza ruskih kitolovcev in kon\xc4\x8dna postaja transsibirske \xc5\xbeeleznice, s katero lahko po\xc5\xa1iljajo stvari v notranjost. Morski pesek je bogat z magnetitom, ob obalah severnega Hokaida in Sahalina pa je tudi zemeljski plin in nafta. Trgovina je zaradi hladnih odnosov med dr\xc5\xbeavami slabo razvita, zato so najve\xc4\x8dja japonska pristani\xc5\xa1\xc4\x8da na pacifi\xc5\xa1ki obali. Najve\xc4\x8dja japonska pristani\xc5\xa1\xc4\x8da so Niigata, Curuta in Majzuru, najve\xc4\x8dja ju\xc5\xbenokorejska pa Busan, Ulsan in Pohang, a so usmerjena v trgovino izven Japonskega morja.'